РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/502-15

22. фебруар 2016. године

Б е о г р а д

ЗАПИСНИК

35. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 1. ДЕЦЕМБРА 2015. ГОДИНЕ

 Седница је почела у 8 часова и 40 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Ђорђе Чабаркапа, Горан Ћирић, Владимир Маринковић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Милосав Милојевић (заменик члана Одбора Драгољуба Зиндовића), Горан Вукадиновић (заменик члана Одбора Јелене Мијатовић), Никола Јоловић (заменик члана Одбора Александра Јовичића), Слободан Перић (заменик члана Одбора Оливере Пауљескић) и Драган Јовановић (заменик члана Одбора Младена Грујића).

 Седници нису присуствовали чланови Одбора: Зоран Пралица, Драгомир Карић, Јелена Мијатовић, Александар Јовичић, Новица Тончев, Иван Карић, Младен Грујић и Енис Имамовић.

 Седници су, на позив председника, присуствовали: Мирјана Филиповић, државни секретар у Министарству рударства и енергетике, Синиша Танацковић и Јелена Симовић, помоћници министра рударства и енергетике, Милица Зорић и Биљана Рамић, виши саветници у Министарству рударства и енергетике и Душан Сајић, самостални саветник у Министарству рударства и енергетике.

 На предлог председника, Одбор је већином гласова утврдио следећи

Д н е в н и р е д

1.Разматрање Предлога закона о рударству и геолошким истраживањима, који је поднела Влада (број 310-2925/15 од 6. новембра 2015. године);

2. Разматрање Предлога стратегије развоја енергетике Републике Србије до 2025. године са пројекцијама до 2030. године, који је поднела Влада (број 312-1573/15 од 9. јуна 2015. године).

 Прва тачка дневног реда – **Разматрање Предлога закона о рударству и геолошким истраживањима**

Одбор је размотрио Предлог закона о рударству и геолошким истраживањима у начелу и поднео Извештај Народној скупштини.

У уводним напоменама, Мирјана Филиповић, државни секретар у Министарству рударства и енергетике, истакла је да је Закон о рударству писан првенствено као измена и допуна Закона, али је одлучено да то буде нов закон, с обзиром да има више од 50% измена. Закон о рударству је писан у складу са свим релевантним субјектима, тако да је усаглашен са свим релевантним чиниоцима у Републици Србији, али и са законским обавезама и регулативама које је Србија преузела у процесу приступања Европској унији. У њега је унето доста новина, а односе се на одређивање стратешких сировина, на који начин и како могу бити искоришћене. Она је рекла да је у овом Закону истакнута улога и значај Геолошког завода Републике Србије. То је институција која се финансира из буџета. Овим законом је тој институцији дато на значају и моћи ће да обавља и одређене врсте геолошких истраживања која ће омогућити додатне приходе. Законом о рударству регулисане су области које се тичу свих сегмената геолошких истраживања. Одређене су све врсте експлоатационих резерви. Мирјана Филиповић је истакла да издавање лиценци, сегмент где није постигнут консензус између стручне јавности, тако да је најједноставније било оставити да се то ради на нивоу министарства.

 У расправи, народни посланици су разговарали о одузимању надлежности локалној самоуправи. У старом закону локалне самоуправе су могле да дају одређене сагласности око експлоатације и свега осталог. Сугерисало се да би било боље да је министарство ишло на јачање капацитета локалне самоуправе. Увођење лиценци је оцењено као добра ствар у новом закону. Такође замолили су министарство да узме у разматрање проблем око рудне ренте.

 Поводом дискусије, речено је да је износ рудне ренте по нашем закону 7%. Напоменуто је да је Министарство финансија препознало да је на једном месту потребно нагласити и окупити све елементе који се тичу једног инвеститора, па самим тим и део који се односи на рудну ренту. Дакле, у Министарству финансија се прави један закон који се тиче свих видова и трошкова и накнада које један инвеститор има када дође у Србију. Што се тиче дела који се односи на локалну самоуправу и издавање одобрења из области рударства, Министарство рударства и енергетике сматра да цео тај процес мора бити повезан са локалном самоуправом због везаности за део који се тиче урбанистичких планова. Они нису желели да локалној самоуправи одузму право на рад, нити нешто слично већ је то препознато као проблем због честих жалби да она нема довољно капацитета за спровођење потребних послова. Још једном је наглашено да овим предлогом закона апсолутно ништа није одузето од надлежности општина што се тиче рударства. Општине нису биле у стању да преузму надлежности које се тичу неких видова истраживања, па су враћале предмете и ту је долазило до непотребног продужења те процедуре.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о рударству и геолошким истраживањима у начелу.

 У дискусији су учествовали Александра Томић, Драган Јовановић, Мирјана Филиповић и Душан Сајић.

 За известиоца Одбора на седници Народне скупштине одређена је Александра Томић, председник Одбора.

 Друга тачка дневног реда - **Разматрање Предлога стратегије развоја енергетике Републике Србије до 2025. године са пројекцијама до 2030. године**

Одбор је размотрио Предлог стратегије развоја енергетике Републике Србије до 2025. године са пројекцијама до 2030. године у начелу и појединостима и поднео Извештај Народној скупштини.

У уводним напоменама, Мирјана Филиповић, државни секретар у Министарству рударства и енергетике, истакла је да Стратегија обухвата све саставне елементе енергетике и пројекцију како би требало да изгледа развијена енергетика Републике Србије. Узете су у обзир обавезе из Уговора о оснивању Енергетске заједнице, директива Европске уније, посебно из области заштите животне средине и обновљивих извора енергије. Дефинисани су потенцијали целокупног сектора енергетике, пројекције потрошње и стратешки правци деловања за сваку енергетску област. Стратегијом су сагледане могућности проширења капацитета за коришћење рудног богатства односно лигнита, побољшања енергетске ефикасности и правци смањења енергетске зависности, у складу са преузетим обавезама из директива Европске уније. Посебан значај је посвећен преузетим обавезама, као што је обавеза испуњавања циља да 27% од укупне финалне потрошње енергије буде произведено из обновљивих извора енергије у 2020. години.

 Председник Одбора је информисао чланове Одбора о јавној дебати о Предлогу стратегије развоја енергетике Републике Србије до 2025. године са пројекцијама до 2030. године коју је 2. септембра 2015. године одржао Парламентарни форум за енергетску политику Републике Србије.

 У дискусији народни посланици су поставили питања, изнели ставове и мишљење и дали предлоге и сугестије. Постављена су следећа питања:

- каква је ситуација временски око акционих планова и детаљних циљева, да ли су они већ израђени;

- како ће се дефинисати конкретно део реализације интерконекције са Македонијом, Хрватском и Бугарском;

- реструктурирање „Србијагаса“, када се планира, када се завршава и да ли је то у процесу.

 Поводом дискусије, речено је да је расписан тендер и да се завршава пројекат везан за просторне планове, регулације везане за интерконекцију са Бугарском. Интензивирани су разговори са Европском комисијом, са Канцеларијом за европске интеграцијеи начин финансирања целокупног пројекта. Урађен је и детаљан план шта и како ће бити извођено у којој години. Остало је да се са Европском комисијом договори са канцеларијом да ли ће тај пројекат бити финансиран из средстава ИПА 2016. или 2017. године. Такође постоје неки пројекти који су у процесу најаве, као на пример Пројекат „Тесла“. Истакнуто је да је на Влади донет план реструктурирања „Србијагаса“. „Србијагас“ је основао две компаније, једна компанија се бави дистрибуцијом, а друга компанија се бави транспортом гаса. Те две компаније су уписане у АПР и почеле су са својим радом.

I

Одбор је, у складу са чланом 155. став 2. и чланом 191. Пословника Народне скупштине, одлучио већином гласова да предложи Народној скупштини да прихвати Предлог стратегије развоја енергетике Републике Србије до 2025. године са пројекцијама до 2030. године у начелу.

II

Одбор је, у складу са чланом 164. став 1. и чланом 191. Пословника Народне скупштине, размотрио амандмане поднете на Предлог стратегије развоја енергетике Републике Србије до 2025. године са пројекцијама до 2030. године.

 Одбор је одлучио да предложи Народној скупштини **да прихвати** амандман на тачку 2.3, који су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо.

Одбор је одлучио да предложи Народној скупштини **да одбије** следеће амандмане:

- на тачку 2.2, који су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо;

- на тачку 3.1, који су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо;

- на тачку 3.2, који су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо;

- на тачку 3.3, који су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо;

- на тачку 5.5. и 5.6, који су са исправком заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и Дејан Чапо.

 У дискусији су учествовали Александра Томић, Владимир Маринковић и Мирјана Филиповић.

 За известиоцa Одбора на седници Народне скупштине одређена је Александра Томић, председник Одбора.

 Седница је закључена у 9 часова и 30 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |